C 100/34
FI
Euroopan unionin virallinen lehti
16.3.2023
3.7 ETSK toteaa, että Euroopan vihreän kehityksen ohjelma vaikuttaa suoraan alan kilpailukykyyn, sillä se merkitsee ajattelutavan muutosta vesiliikenteen alalla kauttaaltaan.
Ohjelman täytäntöönpano nopeuttaa vaihtoehtoisten polttoai­ neiden ja teknologioiden käyttöönottoa.
ETSK toteaa kuitenkin, että vaihtoehtoisten polttoaineiden rajallinen infrastruktuuri ja saatavuus estävät nopeamman siirtymän, ja vaatii siksi tähän kohdistettavia välittömiä investointeja esimerkiksi erityisen EU:n merirahaston perustamisen kautta.
Kunkin alustyypin erityispiirteet olisi otettava huomioon, ja olisi laadittava erityiset etenemissuunnitelmat käyttövoimajärjestelmiä, polttoaineita ja päästöttömiä teknologioita varten.
3.8 ETSK on huolissaan eurooppalaisten yritysten Aasiassa kohtaamista kaupan esteistä ja kehottaa päivittämään nykyiset ja tulevat kahdenväliset ja vapaakauppasopimukset sekä talouskumppanuudet lausekkeilla, joilla varmistetaan EU:n merialan yritysten vapaa pääsy markkinoille, kielletään kaupan esteet, vaaditaan vastavuoroisuutta ja varmistetaan huolellisuusvelvoite.
3.9 ETSK katsoo, että kansainväliset keskustelut ja sopimukset ovat paras tapa torjua kaupan protektionismia, ja kehottaa Euroopan komissiota tehostamaan kansainvälisiä toimiaan maailmanlaajuisten sääntöjen aikaansaamiseksi.
Muutoin Euroopan komission on toteutettava yksipuolisia toimia – niin kauan kuin se on tarpeen – luodakseen vaikutusvaltaa kansainvälisiin kilpailijoihin nähden.
ETSK:n mielestä on ensisijaisen tärkeää torjua ulkomaisia tukia ja vahingollista hinnoittelua.
3.10 Meriteknologia-ala on Euroopan sinisen talouden kulmakivi, sillä alalla rakennetaan ja ajanmukaistetaan aluksia, laitteistoja ja teknologioita esimerkiksi ympäristöystävällisen kalastuslaivaston, avomerellä tuotettavan uusiutuvan energian, vesiviljelyn ja avomerilouhinnan kehittämiseksi.
Euroopan vihreän kehityksen ohjelman tavoitteiden saavuttamiseksi EU:n on lisättävä merkittävästi teollisia valmiuksiaan merellä tuotettavaa uusiutuvaa energiaa ja muita vaihtoehtoisia polttoaineita varten.
Muutoin EU:n on tukeuduttava ulkomaisiin valmiuksiin kehittääkseen kyseisiä strategisia markkinoita ja saavuttaakseen omat Euroopan vihreän kehityksen ohjelman tavoitteensa.
Tämän riskin välttämiseksi ETSK kehottaa Euroopan komissiota määrittelemään välittömästi strategisen meriteknologia-alan ja sen toiminnan kriittiseksi infra­ struktuuriksi.
3.11 Komitea on vakaasti sitä mieltä, että EU:n taloudellinen johtoasema voidaan saavuttaa ainoastaan EU:n maaperällä sijaitsevien menestyvien tuotantolaitosten avulla, sillä vain näin voidaan varmistaa kestävä taloudellinen ja sosiaalinen kehitys, EU:n puolustus ja merialan strateginen riippumattomuus sekä EU:n kansalaisten turvallisuus ja heidän työpaikkojensa suojelu.
ETSK kehottaa myös laatimaan erityisen ohjelman ja kannustimia tuottajille, jotka haluavat siirtää tuotantolaitoksensa takaisin EU:hun.
4.
Työllisyys ja osaaminen 4.1
Merellisillä alueilla eri puolilla Eurooppaa on noin miljoona meriteknologia-alan luomaa työpaikkaa (8).
4.2 Viherryttäminen ja digitalisaatio sekä läpimurtoteknologioiden käyttöönotto edellyttävät työvoiman erikoistumista.
Tätä varten ETSK kehottaa painokkaasti komissiota ja jäsenvaltioita laatimaan ja panemaan välittömästi täytäntöön laaja-alaisia uudelleenkoulutus-, täydennys- ja ammatillisen koulutuksen ohjelmia, joissa työmarkkinaosapuolet ja tiedeyhteisö ovat kaikilta osin mukana.
Tämä olisi hoidettava ohjelmien arvioinnin ja hankitun osaamisen todentamisen pohjalta.
Lisäksi ETSK kehottaa antamaan konkreettista taloudellista tukea Euroopan osaamissopimukselle ja kohdennetuille kampanjoille, joiden avulla parannetaan alan houkuttavuutta myös naisten ja nuorten sekä vammaisten ja erityisosaamista omaavien henkilöiden kannalta.
ETSK toteaa myös, että meriteknologia-ala tarvitsee paitsi työntekijöitä, joilla on erikoisosaamista robotiikan, tekoälyn, kyberturvallisuuden, anturitekniikan, automaation ja 3D-tulostuksen aloilla, myös erittäin ammattitaitoisia insinöörejä.
Lisäksi alalla tarvitaan erityisesti ruumiillisen työn tekijöitä (esim. hitsaajia, sähköasentajia ja putkiasentajia).
4.3 Eurooppalaiset yritykset täyttävät tiukimmat kansainväliset sosiaalinormit ja noudattavat tinkimättä EU:n lainsäädäntöä ja Kansainvälisen työjärjestön (ILO) sääntöjä.
ETSK panee merkille eurooppalaisten yritysten tekemän työn kansainvälisten työnormien vakiinnuttamisessa ja parantamisessa sekä hyvien työolojen ja -ehtojen, kohtuullisten palkkojen ja sosiaaliturvan merkityksen alan työvoimalle ja kehottaa lisäämään toimia eurooppalaisten yritysneuvostojen perustamiseksi ja vakiinnuttamiseksi.
Lisäksi komitea muistuttaa, että toiseen jäsenvaltioon lähetetyt työntekijät ovat oikeutettuja nauttimaan vastaanottavassa jäsenvaltiossa voimassa olevia keskeisiä oikeuksia työntekijöiden lähettämistä koskevan direktiivin mukaisesti.
(8)
A Future European Maritime Technology Industrial Policy.